text:
Booshi Wever (PPA/UPP):
GOOD GOVERNANCE COMBINA CU EXPERENCIA ,SERIEDAD,CAPACIDAD Y INNOVACION TA BIRA GREAT GOVERNANCE.
Ya ta pa hopi tempo UPP ta mustra riba e hecho cu introduccion di e reglanan di Bon Gobernacion (Good Governance) lo ta indespensabel pa nos por sali for di e abismo cu Aruba ta den. Nos a mustra con e practicanan di mal gobernacion a hiba nos unda nos ta awe, un practica hiba pa hopi tempo caba. Ningun partido of politico no ta scapa di esaki. Nos no mester keda mustra dede riba otro sin acepta cu cada un di nos, ex-mandatario of ex-politico, activo of no, di un manera of otro, no a haci su mes culpabel na un of otro forma cu ta cay bou di Mal Gobernacion. Manera na hulandes ta wordo bisa; “hand in eigen boezem steken”! E momento cu nos haci esaki nos lo ta capaz pa trece un cambio real den e forma con lo ta ideal pa goberna nos pais. Y ami a haci esaki, ami a repasa mi trayectoria como ex-parlamentario y como ex-mimister y mi a yega na e conclusion cu tin cierto asuntonan cu mi lo por a hasi miho. Tin otro cu mi a haci corecto, pero a wordo demonisa, por ehempel e maneho cu mi a hiba respecto e asunto di permisologia. Eynan un maneho di Zero-Coruption y Zero-Exception a ser hiba. Esey contrario na e manehonan hiba prome cumi, pero ningun por wordo compara cu e disaster cu a tuma lugar e ultimo 8 ana.
Cu esaki den mente, hunto cu loke mi por a lesa den literatura con otro paisnan cu awe ta prospero a goberna nan pais, mi a yega na e conclusion cu e unico manera pa por pone bo economia draai manera cu mester ta y percura cu tin un reparticion husto pa tur ciudadano, ta introduccion di entre otro e reglanan di Bon Gobernacion. E pregunta ta cu si cu esaki so lo ta suficiente pa un pais chikito manera Aruba, unda tur hende conoce otro. Na unda nos hendenan no tin mucho confiansa den politica of na unda hopi hende ta depende di un of mas politico, dor di e politica di patronahe cu a wordo hiba pa hopi aña caba. E “normvervaging”, e falta di cumplimento cu norma y balornan te hasta a induci e pensamento serca hopi hende cu no ta necesario mas pa logra algo bo mester ta honesto. Esakinan ta factornan cu lo impedi of dificulta cu introducion di e reglanan di Bon Gobernacion so ta logra e grado di felicidad y prosperidad pa nos pueblo.
E ora ey e pregunta ta, con si anto? Scott Douglass den su buki titula “Great Governance in Small Societies” ta di opinion cu nos mester bay na e “next level” for di Good Governance pa GREAT GOVERNANCE, a base di cumpli cabalmente na prome lugar cu e reglanan di bon gobernacion, pero e cherry riba e bolo mester ta experencia y capacidad! Naturalmente mester introduci otro leynan cu lo mester percura cu cierto organonan traha completamente independiente di politica y re-enforsa nan funcionamento tambe. Aki mester pensa riba Contraloria General, Raad van Advies, Centrale Bank, Departamento di Impuesto y mester depolitisa e nombramento di personal acopla na formalisa pa medio di ley cuanto departamento por tin y cuanto ambtenaar por wordo emplea den e departamentonan.
Pa nos por logra un “Great Governance” na unda e pueblo lo por sinti e efecto inmediatamente ta e introducion di e asina yama “Mededingingsautoriteit”. Nos a mustra na varios ocacion e bentahanan cu esaki ta trece cune. E dos aspectonan mas importante ta cu esaki lo percura cu e pueblo lo paga un prijs mas husto pa tur loke ta wordo ofreci y tambe cu lo tin un “level playing field” cu tin su repercucion cu nos hobennan lo tin e oportunidad igual pa cuminsa cu un negoshi.
Nos tur sa cu e capacidad di carga ya caba ta na su maximo y no por tin un crecemente dispropocional. Ta p’esey ta necesario pa reintroduci e asina yama Swiss-model” cu lo mester percura cu nos poblacion ta crece na un manera responsabel. Un crecemento duradero y sostenibel lo percura pa TUR hende cu ta biba riba e pida baranca aki tin tur loke ta necesario pa hiba un bida digno. Cu e concepto aki “in place”, e yiunan di esnan cu ta biba na Aruba por tin e siguransa cu lo tin trabou pa nan yiunan ora cu nan caba nan studio y cu pa motibo di p.e. “ontheffing”, otronan ta kita e speransa aki.
E paisnan cu a logra cu nan pais ta prospero a realisa cu pa yega na e grado cu nan pueblo ta contento y cu nan pais ta crece na un forma responsabel, no solamente mester di e leynan ariba menciona pero alabes mester pone y vota pa hendenan cu EXPERENCIA, CAPACIDAD Y SERIO. Nos tur sa cu e situacion di nos pais ta alarmante y ta exigi gobernantenan cu ta cumpli cu e tres condicionnan ariba menciona. Mi no ta kere cu lo tin un hende cu lo subi riba un boto ora cu lama ta malo y cu un tripulacion cu ta consisti di hendenan sin ningun clase di experencia. Ta na e cruzada ey nos ta. Dia 22 di September no ta djies un otro eleccion sino nos lo mester baY vota pa nos FUTURO.
Y pa nos por nabega den e lama malo cu nos ta aden awor nos mester un tripulacion cu tin EXPERENCIA, SERIEDAD y ta CAPAZ. Y pa nos percura pa tin un futuro briyante yena cu prosperidad nos mester e INOVACION necesario y e combinacion PPA/UPP ta cumpli cu e rekisitonan ey.
Den un Aruba cu e reglanan y leynan ariba menciona na vigor, no solamente e pueblo lo haya e confiansa back pero e inversionista tambe cu lo percura cu nos economia crece atrobe. E equipo di PPA/UPP tin tur loke ta necesario pa yega na un gobierno cu ta cumpli cu e rekisitonan pa haya e label “GREAT GOVERNANCE” pa nos pueblo bay pa e siguiente nivel pa garantisa un Miho Manan pa nos tur.
Lider di Partido UPP
Booshi Wever
28 augustus 2017


c: text/html

text:
Papiamentu Articles
- ‘Akseptabel’ no ta ‘igual’
- Alumnonan di unicollege ta opiná
- Antia
- Atakando korupshon riba skala mundial
- Awa, un bien vital i presioso
- Awaseru
- AWOR T’E ORA: PA HASI KIKO??
- ÒNDERSTANT PA PERSONANAN DESABILITÁ FO’I CHIKÍ
- “Estado”, e siudadano B.E.S. i e relashon nobo ku Hulanda
- ‘Nò’ ta Independensia, rumbo Chavez
- ‘ORAMBÚ’ Erwin Prudencia
- ‘WolBES’, lei básiko nobo pa Boneiru, Saba ku Statia
- ‘WolBES’, lei básiko nobo pa Boneiru, Saba ku Statia
- BONEIRU SENTRO EKOLÓGIKO-KOMERSIAL
- Chavez heredero di fidel?
- CHAVEZ NO TA LOKO
- CHEKEO MARGINAL DOR DI KORTE
- Chipi (un chibichibi chikitu)
- DEMOKRASIA EKONÓMIKO ‘ESOP’ i ‘MUSOP’
- Dera lombrishi & tira lombrishi
- Destrukshon di nos patrimonio kultural
- Di kon Korupshon ta malu?
- DIALOGO POLITIKO, un mester den demokrasia
- Diskurso di Hamoudi Dabboussi na Fundashon Internashonal
- DIVERSIDAT TA NOS UNION
- E Banki a Haña su Lugá!
- E bèrdat manera nos ta miré
- E desgrasia di debe públiko i e konsekuensia pa pueblo
- E FUTURU DI BIBIENDA
- E GÒLPI DI ESTADO SEKRETO INFILTRANDO MUNDU OKSIDENTAL
- E pakete ku nos gobièrnu a negoshá ku e otro partnernan den Reino.
- E regreso di asia
- E SPIL
- Edward Grieg: Den sala di montaña rei
- ELEKSHON PRESIDENSIAL
- Fin di petroli barata na mundu i e relashon ku kòrsou?
- Fundashon internashonal
- GRITU DI KONSUELO
- Hulanda ku su ‘spin-doctors’
- HUNTU NOS POR
- HUSTISIA TA MAS IMPORTANTE KU LEI
- IGUAL TA IGUAL, ÒF NÒ??: Un opinion di Kòrsou
- Independensha òf integrashon
- Independensia?
- INTEGRÁ, INDEPENDISÁ I IDENTIDAT
- KABES DI UN RATON ÒF RABU DI UN LEON?
- Kambio soshal via metodo pasífiko
- KARTA HABRÍ NA TUR SOSHALISTA ANTIANO
- Karta habrí na tur nos soshalistanan antiano
- KÒRSOU LO NO BIRA UN ‘PAIS’
- KI DIA NOS LO TIN UN GOBIÈRNU PA ESNAN KU TA SUFRI??
- KI DIA UN HUES TA INFORMÁ WIKILEAKS?
- Kiko ta e ‘térser movimiento’
- KOBARDIA DI UPB & HIPOKRISIA DI PDB
- Kon bo por konfiá un pekadó?
- Konvivensia, un ingrediente nesesario den nos komunidat
- KORTE SUPREMO (HOGE RAAD) NO TIN KONFIANSA DEN SU MES
- KRÍSIS EKONÓMIKO, TERSER GUERA MUNDIAL ÒF KAMBIO
- Kuantu $100 laptop antia a manda pidi?
- KURASOLEÑO UN POTPOURI
- LIbertat di eskpreshon
- Libertat ekonómiko
- Lo bo kier ta leader òf miembro di un partido trahando a base di e siguiente prinsipionan?
- MALORGANISA-SHON ORGANISA?
- Maneho di imigrashon hustu i humano
- Medida kontra korupshon den Wolbes
- METANAN PRINSIPAL, UN PALU GRANDI Y FCB
- MIEDU, MENOSDPRESIO I SPERANSA
- Monumento pa rekonsiliashon
- Na unda BO ta
- Negoshi di awa kontroversial
- Nos dushi Boneiru
- Odio komo arma politiko
- Ojala quellueva café en el campo
- ONBESCHAAMDE PENSIOENEN EILANDSRAAD
- Pa un diálogo eksitoso migrantenan tin ku uni
- Perspektiva
- PODER HUDISIAL (E ‘TERSER PODER’) PA E TERSER KAMINDA
- Polítika Integral
- Pueblo no tin direkshon
- Relashon entre partnernan den Reino
- Relashonnan moderno den Reino Un di interes mutuo
- Saliendo 2007 ….. Entrando segundo desenia
- Saliendo 2007; entrando 2008
- Saneamentu di debe lo hiba Kòrsou na Kanibalismo?
- Ser terorista; kiko e ta?
- Si no por kambia mente di hulanda, lo no tin igualdat den Boneiru nobo
- SI NO TA DIOS TA TRAHA E KAS, E TRAHADÓNAN TA MULA ENBANO
- SIGURIDAT KOMO MEDIO PA SKONDE INFILTRASHON
- Solidaridat, e kaminda spiritual
- SOSTEN DI DIPUTADO NINA DEN HEYER PA PENSHONADONAN
- Stòp di ziku, tur hende riku!
- SUPERVISHON
- TEMPU PA SKOHE
- Tempu pa un kambio di kurason
- TRAHA KU NATURALESA, NO KONTRA
RIGHTBAR
0.5825 // 31

robotstxt: allowed

filter: keep


text:
KRALENDIJK – For di dia 7 te cu 15 december Militarnan lo ta na Bonaire pa un training. E training aki ta tuma lugar e.o. den becindario di Hotel Punt Vierkant, Washikemba y Washington Park.
Na principio di november un compagnie Landmachtmilitarnan a yega n’e area Caribense. E training na Bonaire ta forma parti di e programa regular di ehercicio di e CLAS-compagnie na De West (CIDW).
Pa complementa a uni nan mes cu milicia di Corsou (CURMIL) cu a ser hiba cu Zr.Ms. Pelikaan fin di siman ultimo pa Bonaire.
Durante e training aki e CIDW lo haci nan mes conoci cu e marca militar, pero tambe lo sa mas di e comunidad di Bonaire. Nan lo mester siña adapta nan mes cu e clima tropico, bao di circumstancianan pisa y sigur den e ambiente di Caribe. Banda di esaki, nan lo siña sa mas di e geografia di Bonaire.
E militarnan lo sera conoci tambe cu e autoridadnan y cu e servicionan cu ta duna asistencia di Bonaire. Hunto nan lo train tambe.
E CIDW ta un unidad primario pa duna asistencia militar na Corsou y Bonaire.


text:
RIO DE JANEIRO, Brazil- “Den e favelanan tin un mafia cu ta controla tur cos. Esey ta narcotrafico. Pero no tin mester di preocupa. Nada no ta pasa, e ta e luga mas sigur di Rio de Janeiro y boso por saca cuanto potret boso kier. Martin ta un guia y ta traha den un empresa di turismo cu ta organisa excursionnan den fourwheel drive na Rocinha, e favela mas grandi di Brazil. E ta un especie di safari den un di e barionan menos desaroya di e ciudad, unda e turistanan por wak “con e hende pobernan ta biba”. Tin varios compania cu ya caba pa mas di 25 aña ta trece e “Gringonan” na e favela aki, unda cu mas di 70 mil persona ta biba, di acuerdo cu e censo oficial. Pero según e calculonan di e residentenan, tin mas di 200 mil persona bibando den e favelanan. E ta un ciudad den un ciudad, un laberinto di cayanan yena cu hende, brommer y mercancia unda cu ta dificil pa orienta bo mes, sin e yudansa di un guia, segun El Confidencial.
“Den e ultimo simannan tabata tin un guera, pero tur cos ta bou di control awo. Nos por drenta sin problema, segun Martin ta splica. E ta referi na e conflicto reciente entre miembronan di e mesun grupo pa e control di narcotrafico, cu a somete e residentenan na tiroteonan violento cu fusilnan di guera pa dos siman. Gobierno mester a manda 950 soldaat pa purba reestablece ordo.
Durante e splicacion di e guia, turistanan, un pareha Neozelandes, un pareha di Venezolano residencia na Buenos Aires y dos hoben di Marsella ta wak otro poco confuso, pero ta forsa un sonrisa. Nan ta completamente aheno ta e hecho cu algun dia prome dos turista di Costa Rica a haya nan mes envolvi den un tiroteo den pleno “tour” y cu nan mester a tira nan curpa abao na vloer pa evita e awasero di balanan.
Fuente: https://www.elconfidencial.com


text:
Actualmente Cuerpo di Bombero ta realisando pa hopi aña, pa e departamento di prevencion di Bombero pa haci un charla, pa trece hendenan di afo, pa educa e pueblo y e companianna, tocante e vision di Bombero, tocante siguridad na Aruba. Sr. Fernando Ponson, vocero di Brandweer ta amplia.
Cu cooperacion di varios compania y asina a trece oradornan internacional pa organisa Aruba 1st Fire Safety Conference, cual segun Ponson, nan lo zorg pa organisa esaki anualmente. Tur aña nan lo trece hendenan di afo pa papia over di siguridad en general, e alarma den cushina, e blusser.
Tambe lo papia over di sistema di gasnan. Internacionalmente tin hopi incidentenan cu gas ta pasando y aki na Aruba toch esaki ta basta abao. Pero toch lo sigui educa e pueblo pa e averahe di esaki keda abao. Gas tin algo den dje, cu bo por hole, pero si bo ta na soño e no ta lantabo for di soño, e lo stik bo den bo soño.
Den e siman tras di lomba, unda tabata tin un caso unda cu e apartamento a kima. E bisiñanan a haya holo, y door cu no tin un sistema di alarma, door cu ta un compleho di apartamento. Si nan tabata tin un sistema di alarma, lo e criatura di menos di 10 aña y su mama lo por a scapa mas lihe. Pero toch danki Dios cu nada no a pasa.
Tin varios aña caba cu ta trahando ariba e AB 1991 cu ta e preventie besluit di Brandweer cu ta e siguridad di hotel y restaurantnan. Cuerpo di Bombero ta bezig ta upgrade esaki y ta bezig ta agrega cierto luganan, pa haci control y pone sancionnan ariba esaki. Pa aworaki no tin sancion, pero lo sigui traha pa Brandweer haya e bevoegdheid pa impone sancionnan y asina zorg pa e pueblo ta mas sigur pa contra candela.
Segun Sr. Ponson, varios ta e companianan di alarma cu hopi ta pone pa alarma di ladronicia, asina cu nan horta algo, si e cas ta sigura, loke ladronnan a bay cun’e por cumpr’e bek. Pero den caso di un candela, si no tin un sistema di alarma di candela y perde un bida, no por cumpra esaki. Un smoke detector por salba un bida, segun Sr. Fernando Ponson, vocero di Brandweer.


text:
Juan Luis Guerra
Salsa - Merengue - Bachata
sab
3 september 2011
20:00 - 21:15
Sam Cooke
Read
Juan Luis Guerra a hasi loke niun kompatriota di dje a logra: internashonalisá e músika festivo eksitante (merengue) di Repúblika Dominikano. Esaki no a bai asina di mes. Kaminda otro artista di merengue a pone riba disko nan muzik den ún solo bes, Guerra a lucha lunanan largu den studionan di grabashon pa e por haña e balansa perfekto.
E éksito internashonal grandi i ku esei e balansa perfekto ta bini ora e traha su di sinku álbum ‘Bachata Rosa’. Pa di promé bes muzik di kaya karibense a keda hinká den un bachi moderno. Eksótiko pero tòg oksidental. Soñadó, pero na mes momento eksitante , yen di emoshon. Divershon, pero ku pretenshonnan intelektual. Ku e álbum akí el a bira den un tiru mundialmente . konosí. Esaki tabata tin komo resultado hopi konsierto den stadion rònt mundu y ademas un skala di álbum nobo tur di mesun nivel haltu.


text:
Den oranan di marduga, a bati alarma pa un auto cu a dal y basha abou un cura di cas na Cumana. E chauffeur a keda pega den e auto, pa cual a pidi asistencia di cuerpo di Bombero y personal di ambulance.
A constata cu e chauffeur tabata biniendo cu velocidad bastante halto y el a perde control pa despues termina den e cura di cas. E mata di coco den e cura ta locual a prohibi e auto pa drenta completamente den e cas, pero e impacto a dobla e mata cu a causa daño na e dak di e cas.
Cuerpo di Bombero a cuminsa corta e auto pa saca e chauffeur cu tabata seriamente herida y tabata keha di hopi dolor. A transport’e cu urgencia pa Hospital. Tabatin basta daño material.


text:
Luna di october ta proclama pa Minister di Enseñansa y Famia como Luna di Enseñansa. Biblioteca Nacional Aruba a haci uzo di e ocasion aki pa invita e prome graduadonan di Aruba di estudio Master di idioma pa comparti cu docentenan y tur otro interesado den e materia e trabou grandi cu nan a haci cu a resulta den nan tesis Master. Durante 2 atardi, esta diamars 20 di october y diamars 27 di october ocho di e graduadonan ta presenta nan tesis.
Diamars 20 di october ta presenta sr. Willem Bant, MEd den Spaño, sra. Ryma Rincones-van der Linden, MEd den Hulandes, sr. Cedrick Kelly, MEd den Papiamento y sr. Cesar Kelly, MEd den Papiamento.
Diamars 27 di october ta toca turno na sra. Swinda Arendsz-de Cuba, MEd den Papiamento, sra. Maureen Molina-Luidens, MEd den Papiamento, sra. Zulaika Fernandes Perna-Silva, MEd den Papiamento y sra. Endrah Richardson-Gumbs, MEd den Ingles.
Nomber oficial di e estudio ta HBO-master idioma. E estudio aki tin un duracion di 2 aña. Por haci e estudio Master den 4 idioma, esta Papiamento, Hulandes, Ingles y Spaño. Personanan cu por haci e estudio aki ta personanan cu un Bachelor den un di e idiomanan menciona of un formacion ekivalente. E estudio aki ta existi for di 2009 na Universidad di Corsou.
Pa e estudio di aña 2013 pa 2015 Universidad di Corsou (UOC) a habri e posibilidad pa e studiantenan di Aruba sigui e estudio online via Blackboard collaborate y Smartboard. Instituto Pedagogico Arubano (IPA) a facilita espacio y infrastructura digital na e studiantenan. FDA a duna un aporte financiero pa Aruba. A crea un cooperacion unico entre Universidad di Corsou, sucursal di UOC na Boneiro y IPA. Den practica esaki tabata nifica cu e docente ta duna su college na un di e tres islanan y e studiantenan na e otro dos islanan ta sigui e college hunto den klas via e sistema digital. E sistema ta haci posibel tambe pa e studiantenan por comunica cu e docente y cu e otro studiantenan. E docentenan tabata bishita un bes pa modulo e otro islanan pa cera conoci cu e studiantenan. Tabatin docente di Aruba, Corsou, Boneiro, Puerto Rico, Hulanda, Suiza y Polonia.
Na Aruba a cuminsa un grupo di 32 studiante y 1 observador. Algun studiante a cay afo den transcurso di e estudio y na final tabatin 27 studiante: 12 pa Papiamento, 7 pa Hulandes, 5 pa Ingles y 3 pa Spaño.
Na juni 2015 a gradua 10 studiante, 6 pa Papiamento, 1 pa Hulandes, 1 pa Ingles y 2 pa Spaño. Na September a gradua un mas pa Spaño. Y tin mas graduado na caminda.
Biblioteca Nacional Aruba, en especial departamento Arubiana/Caribiana, ta hopi orguyoso di por presenta 8 di e tesisnan Master. Durante dos atardi e graduadonan, 4 pa cada atardi, ta presenta e trabou y investigacion cu nan a haci pa yega na nan tesis. Tin oportunidad pa haci pregunta. E presentacionnnan ta tuma luga na departamento Arubiana/Caribiana na Bachstraat 5, Oranjestad, di 5.30 pa 7.30 di atardi.
Un invitacion ta bay na un y tur, en especial docentenan y tur hende cu ta traha cu maneho di idioma, pa participa na e atardinan di presentacion.
Graduadonan di estudio Master den Idioma ta presenta nan tesis:
Diamars 20 di october 2015, 5:30-7:30 pm
* Willem Bant M.Ed ¿Me explico? Discurso y lengua de instrucción en la clase de español como lengua extranjera en un contexto multilingual : La perspectiva del alumno : Una investigación en el Colegio Arubano, Aruba.
* Ryma Rincones-van der Linden M.Ed Wat vind jij van het Nederlands? Onderzoek naar taalattitudes en taalgebruik van jongeren in het voortgezet onderwijs bij het schoolvak Nederlands en bij Nederlands als instructietaal in Aruba.
* Cedrick Kelly M.Ed Influencia di dominio di idioma diario y dominio di idioma academico multilingual riba adkisicion di siñansa formal : E alumno monolingual y su recurso multilingual.
*Cesar Kelly M.Ed Actitud linguistico di e migrante di habla spaño pa adkisicion di Papiamento, su integracion y identidad social den e comunidad multilingual di Aruba.
Diamars 27 di october 2015, 5:30-7:30 pm
* Swinda Arendsz-de Cuba M.Ed Tur cos ta palabra.
* Maureen Molina-Luidens M.Ed Pen inkt blanco bisti cu saya : Scritura femenino den poemanan Arubiano na Papiamento.
* Zuleika Fernandes Perna-Silva M.Ed Papiamento como idioma base den enseñansa avansa : Translingualismo den klas.
* Endrah Richardson-Gumbs M.Ed Content Based Instruction in Aruban Mavo classrooms.


text:
DEN HAAG- Un anochi sumamente informativo, constructivo y ameno. Asina Minister Plenipotenciario Juan David Yrausquin a califica su encuentro cu studiantenan na Amsterdam. Un grupo di casi di 50 studiante tambe a bisa di a aprecia e oportunidad pa topa y papia cu Minister Yrausquin.
Na comienso di e encuentro minister Yrausquin a bisa di ta contento cu hopi studiante a responde positivo riba su invitacion pa e anochi aki. E mandatario a bisa di a bin na e encuentro aki cu un solo meta y esaki ta pa scucha kico ta biba bou di e studiantenan Arubiano en general, pero e biaha aki particularmente bou di esnan cu ta studia na Amsterdam.
Minister Yrausquin a tuma tempo pa a pasa na cada mesa y a sinta papia y skucha loke e studiantenan tin di bisa riba nan bida como studiante.
Durante di e anochi algun studiante a bai live via di Facebook pa conta riba nan experencia como studiante na Hulanda y special tocante di Amsterdam. Hopi tips a keda duna na e muchanan cu ta preparando pa e aña aki bin Hulanda, manera con pa prepara bo mes mas mihor posibel riba un estudio na Hulanda of con pa inscribi bo mes pa tin e sigurancia pa haya un camber na tempo.
Tambe e studiantenan a comenta riba e bida estudiantil na Amsterdam cu ta un ciudad grandi, pero cu Amsterdam tin un caracter hopi internacional. Esaki debi cu tin hopi hende di diferente nacionalidad ta biba y traha na Amsterdam.
Na final e studiantenan a expresa nan satisfaccion riba e iniciativa di e minister pa cu e anochi aki y tambe nan a gradici e mandatario pa e invitacion.


text:
Rumannan! Den e ultimo simannan aki nos por scucha diferente discurso-, debate- y pensamentonan di e politiconan, cu lo participa na e proximo eleccion Parlamentario dia 22 di september 2017.
Iglesia ta encurasha cada cristian rib’e importancia cu e tin di eherce su derecho di voto. Iglesia ta respeta y ta promove e libertad y reponsabilidad politico di cada ciudadano.
Di otro banda Iglesia tin e mision di emiti un huicio moral, hasta den asuntonan politico, ora cu e derechonan fundamental di ser humano ta wordo trapa of salbacion di alma ta exigi esaki. Ta responsabilidad di cada sacerdote pa den e ambiente aki yama atencion di e fielnan cristian si e pensamentonan of ideologia di un partido politico of di un politico ta bay contra di exigencianan di indole moral, contra e derecho fundamental di e hende of contra e siñansa di e Evangelio.
Ta deber di Iglesia pa semper y tur caminda proclama principio moral, incluso loke ta referi na orden social, asina tambe duna huicio tocante cualkier asunto humano. Cada sacerdote mester abstene su mes di promove of haci propaganda pa un partido politico of di participa directamente den actonan politico, ya cu e ta atende cu fielnan cu ta simpatisa diferente partido politico. Cada pastor, cu ta stima Dios y su hendenan, ta obliga di haci e votado consciente, pa no vota en fabor di esnan cu no tin ni amor, ni respet pa autoridad di Dios.
Ta nos responsabilidad di informa y educa publico en general rib’e criterionan moral cu ta influencia nos derecho di voto: un politico cu no tin respet pa Dios ta incapaz di stima su prohimo; un politico cu su ideologia ta bay encontra di ley natural y ley divino; un politico cu ta desea di aboli e mandamentonan di Dios.
Tur e criterianan aki ta di un politico, cu “cueste lo que cueste”, kier busca su voto riba custia di e pueblo, poniendo derecho humano na prome luga. Ki luga Dios ta ocupa den e politico su bida?
Un sacerdote, primordialmente mester coregi y educa e fielnan riba e caminda di berdad, poniendo Dios na prome luga. Atrobe riba mesa di nos politiconan tin e tema di matrimonio di hende di mesun sexo. Nan ta trece esaki como derecho humano y asunto di tolerancia. Matrimonio homosexual no ta un derecho humano. Dios a crea nos liber y semper nos tin tur derecho di scoge.
Palabra di Dios ta bisa nos: “Mi ta yama shelo y tera pa testigo, awe mi ta laga boso scoge entre bida cu morto, entre bendicion cu maldicion. Scoge anto pa bida, ya boso y boso descendientenan por biba” (Deut 30,19 / Yer 21,8).
Iglesia ta preocupa unicamente pa salbacion di nos alma y p’esey ta yuda nos scoge pa bendicion y bida.
Si Iglesia ta expresa su mes contra matrimonio homosexual, no kiermen cu Iglesia ta rechasa algun persona sea masculino of femenino, sino cu Iglesia ta preocupa su mes pa cada persona, por haya nan salbacion.
Un politico cu kier complace su votadornan mester ta mescos cu un mama cu ta stima su yiu y p’esey no por complace den tur cos p’e no bira un delincuente. Asina tambe Iglesia como mama educador su NO mester resona pa evita perdicion di almanan y demoralisacion di nos pueblo. Nos no por permiti pa nos pueblo bira un Sodoma y Gomora.
Pa loke ta trata nos rumannan homosexual, catecismo di Iglesia ta bisa lo siguiente: “Homosexualidad ta referi na relacion entre homber of entre muhe cu exclusivamente of predominantemente ta sinti atraccion sexual pa persona di mesun sexo. Basando su mes riba Santo Scritura, cu ta presenta e relacionnan aki como degeneracion grave, tradicion semper a declara cu acto homosexual ta desordena di nan propio naturalesa interior.
Nan ta contra Ley natural. Nan ta cera e acto sexual pa e don di bida. No por aproba nan bao di ningun circunstancia. Persona homosexual ta yama pa practica castidad.
Pa medio di e virtud di dominio propio, cu ta hiba nan na libertad interior, pa medio di oracion y gracia sacramental, nan por y mester progresa gradualmente y cu determinacion yega na perfeccion Cristian. CCC 2357-2359.
Kico ta e consecuencia cu esaki ta trece? Balor familiar ta bay perdi; loke ta natural ta cambia su mes den artificial; cera porta pa futuro generacion dor cu nan no por procrea; mas problema social; mas caso di malesa transmiti sexualmente (MTS) dor di practica actonan sexual cu no ta natural. Esaki ta trece e consecuencia cu Aruba ta bira un centro di libertinahe cu e solo echo di complace e gruponan cu ta sinti nan mes afecta.
Unda e derecho di esnan cu si ta kere den un union entre un homber y un muhe ta keda?
P’esey rumannan ban comporta como hende di fe y no busca bienestar material of placer pasahero, sino bienestar moral cu ta e porta pa un futuro feliz, duradero y eterno. Scoge pa un politico cu ta para firme pa e mandamentonan di Dios, e politico cu ta pone Dios central den su bida, e politico cu ta para pa norma- y balornan cristian, p’e politico cu ta bisa: no na matrimonio di mesun sexo, no na aborto y otro temanan cu ta degrada e bida humano.
Un dia nos mester duna cuenta na Dios con nos a cumpli cu su mandamentonan. Laga nos keda responsabel pa nos actonan personal. Pica ta un acto personal. Nos mester ta mas serio, ora nos tin un responsabilidad pa picanan cometi dor di otronan, ora nos coopera cu nan, dor di participa directamente y boluntariamente na nan; dor di ordena, conseha, alaba of aproba nan; dor di no divulga nan of no stroba nan ora nos tin obligacion pa haci esaki; dor di proteha hacido di malo.
P’esey rumannan, fielnan, politiconan y publico en general, mi ta exhorta boso prome cu boso tuma cualkier desicion, pa consulta esey den presencia di Dios, pa medio di oracion.
Dios proteha nos pueblo y no laga nos cay den tentacion, ma libra nos di tur malo. AMEN.


text:
E resultado di testnan haci riba wesonan den e investigacion di Natalee Holloway ta ser spera dentro di dos siman. E tata di e hoben, kende a desaparece durante su vacacion aki na Aruba den 2005, a continua su buskeda p’e berdad pa diesdos aña caba.
Dave Holloway y investigador TJ Ward a anuncia luna pasa cu nan a descubri restonan humano na Aruba despues di ricibi un pista tocante un sitio caminda e hoben lo por a ser dera.
Segun e fuente Oxygen.com, e investigacion a revela cu por lo menos un di e fragmentonan di weso ta bin di un persona di descendencia Europeo.
Den e programa “The Disappearance of Natalee Holloway” a bisa cu e resultadonan final – cu lo determina si e wesonan en berdad ta pertenece na e hoben – lo ta cla pa mas tarda 6 di october.
Speculacion den e caso ta cay riba Joran Van Der Sloot, kende a wordo mira hunto cu e hoben prome cu su desaparicion. Te cu awe nunca el a wordo condena pa dicho desaparicion.
Mientras tanto, e ta sintando un castigo di casi 30 aña na Peru p’e asesinato di un hoben muhe cu el a mata den su camber di hotel.
Den e investigacion actual, un supuesto amigo di Van Der Sloot, John Ludwig, a conta cu el a wordo paga pa saca e restonan di Natalee Holloway hunto cu Van Der Sloot den 2010, y cu nan a kibra nan pa basta ora.
Ludwig a bisa cu Van Der Sloot a mescla e restonan di e hoben cu wesonan di un cacho cu tabata un mascota di Ludwig cu tabata pa hiba pa cremacion.
Procuradornan na Aruba tabata skeptico rib’e hayazgo di Dave Holloway y a conta Huffington Post cu loke nan a encontra n’e sitio tabata solamente wesonan di animal.


text:
CTO ta agregá un kategoria nobo na ‘Sustainable Tourism Awards 2017’
...Por apliká te ku dia 31 di mei próksimo...
WILLEMSTAD – 3 mei 2017– E organisashon di turismo den Karibe, Caribbean Tourism Organization (CTO) a agregá un kategoria nobo na e ‘Sustainable Tourism Awards’ di e aña aki. E kategoria ‘Agro-Tourism’ a keda diseñá pa reflehá e tema di CTO e aña aki kual ta aventura i tambe komo parti di e koperashon entre CTO i e organisashon Inter-American Institute for Cooperation on Agriculture (IICA), na unda ta realisando esfuersonan konhunto pa integrá agrikultura den turismo.
“Na momentu ku un turista bishitá un tereno di agrikultura, realisá un rekorido òf kome platonan típiko prepará pa shèfnan lokal, tur hende ta benefisiá. Terenonan ta wòrdu usa pa agrikultura, entradanan pa agrikultornan ta oumentá, ta krea oportunidat di negoshi i kuponan di trabou, medioambiente ta keda preservá i e komunidat su salú i seguridat di nos alimentashon ta keda mehorá,” esaki di akuerdo ku Ena Harvey di IICA. “Esaki ta loke un bida sostenibel ta nifiká; i por keda lográ ora agrikultura keda integrá ku turismo,” el a añadí.
E Agro-Tourism Award ta habrí pa kualke grupo, organisashon, empresa turístiko òf atrakshon ku ta ofresé produktonan agro-toursim kual ta enserá e elementonan di produkshon di kuminda i e eksperensia di e bishitante. Tur ku apliká mester por demostrá kon den forma eksitoso nan a logra integrá agrikultura i e industria turístiko kual ta promové pa kompartí i preservá agrikultura lokal i herensia kulinario.
Por apliká den e siguiente kategorianan:
- Excellence in Sustainable Tourism Award (Ekselensia den Turismo Sostenibel)
- Destination Stewardship Award (Maneho den Destinashon)
- Sustainable Accommodation Award (Akomodashon Sostenibel)
- Community Benefit Award (Benefisio na Komunidat)
- Heritage Protection Award (Protekshon di Herensia)
- Biodiversity Conservation Award (Konservashon di Biodiversidat)
- Agro-Tourism Award in honor of the CTO Year of Adventure (Turismo Agríkola)
E programa di CTO ta eksistí pa 13 aña kaba i ta rekonosé produktonan úniko i inovativo ku ta yuda promové konseptonan di turismo sostenibel i su balornan fundamental i na mes momentu ta yuda alsa e produktonan turístiko ku ta keda ofresé. Un pènel di spesialistanan regional i internashonal riba tereno di turismo sostenibel lo selektá e proyektonan ganador. E premio ta enserá entre otro un trep ku tur kos inkluí pa por asistí na e seremonia di premiashon i di e manera ei risibí e plakat di rekonosementu. E premio mes, lo keda entregá sèptèmber próksimo durante un di e eventonan di CTO ku e aña aki lo tuma lugá na St. Kitts and Nevis. Último fecha pa entregá aplikashon ta dia 31 di mei próksimo. Pa mas informashon, inkluyendo guia di inskripshon por bishita e websáit http://www.onecaribbean.org/caribbean-sustainable-tourism-awards


text:
Diabierna ultimo Conseho di Minister di Reino Hulandes a aproba nombracion di mr. Alexander van Dam como Procurador General di Aruba. E proceso a cana via Ministerio Publico di Aruba, pa Corte Comun di Caribe Hulandes, pa Conseho di Minister di Aruba, pa Minister Ronald Plasterk di Asuntonan di Reino, kende a manda e proposicion pa aprobacion den “Rijksministerraad”. E nombracion ta drenta na vigor desde 1 di juni 2016.
For di juni 2014 te cu recien mr. Alexander van Dam tabata Fiscal Mayor suplente na “arrondissement” Zeeland-West-Brabant, cu ta maneha 4 area, Zeeland, de Markiezaten (Tholen/Bergen op Zoom/Roosendaal), de Baronie (Breda/Oosterhout) y Hart van Brabant (Waalwijk/Tilburg). Pa cada area tin un “Gebiedsofficier” nombra cu ta mantene contacto estrecho cu Polis y cu Burgemeester.
Aki na Aruba e Procurador General nobo ta reemplasa mr. Marc Van Erve, cu te dia 26 di november 2015 a ocupa e puesto. Recientemente el a bandona Aruba pa bay disfruta di un pensioen bon mereci.
Procurador General ta e hefe maximo na Ministerio Publico, cu ta determina maneho cu e Fiscalnan ta hiba den nan trabou di conduci investigacionnan penal y ta conseha Minister di Husticia. Ora papia di Ministerio Publico, no ta referi na un ministerio den e termino tradicional di e palabra. Ministerio Publico no ta un ministerio manera por ehempel Ministerio di Husticia of Ministerio di Finansas. Tarea di Ministerio Publico ta regla via ley.
E miembronan di Ministerio Publico, cu ta Procurador General, Abogado General, Fiscal Mayor di Husticia y Fiscalnan di Husticia, hunto cu miembronan di Corte Comun di Husticia di Caribe Hulandes, hunto ta forma parti di e Poder Hudicial. Pa cuestion di maneho, Ministerio Publico ta resorta bou di Ministerio di Husticia.
E tarea primordial di Ministerio Publico ta para den articulo 3 di e Ley di Ordenanza riba e organisacion di e poder hudicial. Ministerio Publico ta encarga cu mantencion di ordenansa nan legal, persecucion di hecho nan castigabel, ehecucion di sentencianan y decisionnan di Hues den casonan penal y control riba cumplimento cu decisionnan di Hues den casonan disciplinario.


text:
Maria Sharapova:
NEW YORK: Otro luna Maria Sharapova ta subi tereno di wega atrobe den competencianan mundial di tennis despues di su suspension. El a splica cu si e bolbe y no gana un wega, esaki no ta un fracaso. “si mi tabata tin miedo, lo mi no bolbe”.
Ningun hende a bisami : Maria bo tin cu bolbe na april. Bo por eligi. “Si mi no gana un wega no ta un fracaso, mi a gana cientos di wega. Mi ta hunga pa mi. Hopi aña pasa mi a pensa riba final di mi carera y awor ni esey ta pasa den mi cabez,. Ora mi ta prepara pa termina lo mi sa”, el a indica.
Despues cu TAS a anuncia cu lo reduci e sancion di Sharapova, su bolbimento riba cancha a crea polemica den mundo di tennis pa e “wild cards” cu algun torneo a manda p’e.
Hopi tenista ta kere cu participacion den e torneonan mester ta pa merito propio y no pa invitacion. Esaki Andy Murray tambe a refleha den algun declaracion na The Times.
“Mi ta considera cu un tenista mester gana su bolbimento riba cancha . E torneonan ta haci lo mihor cu nan por relaciona cu nan interesnan. Si nan ta pensa cu treciendo nombernan grandi nan ta yena mas asiento, nan lo haci esey”.
Sharapova tin oportunidad di mehora su ranking te ora e momento ey yega”, Murray ta considera.
Relaciona cu e debate aki WTA a publica un comunicado pa aclarea e situacion. “Maria Sharapova ta converti den hungador disponible pa hunga torneonan di WTA entrante 26 di april despues di 15 luna di suspension. E por solicita y ricibi un cantidad inlimita di invitacion”.


text:
ORANJESTAD – Segun rapport di Banco Central di Aruba (BCA) na maart 2017, e cantidad di turista a registra 90.133 bishitante, cual tabata 18,1 porciento (-19.865 bishitante) menos cu na maart 2016. E caida aki a resulta principalmente door di 68.3 porciento menos turista di Latino America (-23.731 bishitante). Di otro banda, e mercado Norte Americano a crece cu 7,4 porciento (+4.867 bishitante).
E caida den e mercado Latino Americano a wordo causa pa menos bishitante for di Venezuela (-23.924 bishitante of -85,3 porciento). E subida den e mercado Norte Americano a resulta for di un expansion den bishitante for di Merca (+4.117 bishitante of 6,8 porciento). E cantidad di turista crucero a registra un subida di 3.033 bishitante of 3,1 porciento te na 99.769 na maart 2017, compara cu maart 2016. E cantidad di barconan a baha for di 48 na maart 2016 pa 41 na maart 2017.
ORANJESTAD – Aruba ta den e top 10 di waf crusero den Caribe. E portal Cruisfever.net a pidi su lectornan (cu ta amante ferviente di crusero) pa scoge nan waf crusero faborito den Caribe, pa e di 5 premio annual di Cruise Fever pa 2017. Aruba a resulta number 10, y St Maarten (prome cu e horcan Irma) a resulta e ganador absoluto. E otronan cu ta presidi Aruba ta Roatan (Honduras), St Kitts, Barbados, Grand Turk, San Juan, Cozumel, Grand Cayman y St Thomas. Lesa e articulo completo AKI.
ORANJESTAD – Aruba Hilton y Aruba Renaissance hotel ta entre e 5 miho hotelnan di Aruba segun e portal renombra Caribbean Journal. E portal ta enfoca riba turismo den Caribe y ta haci sondeo y encuesta y ta publica resultadonan hopi biaha di e miho beachnan, hotel, restaurant etc. Y hopi biaha Aruba su productonan turistico ta resalta. Aruba tin hopi hotel, pero 5 so a ‘make the cut’ e biaha aki segun Caribbean Journal. E otro tres hotelnan di Aruba ta Bucuti/Tara Beach, Marriott y Ritz Carlton.
ORANJESTAD – E compania Universal Aviation mester paga un total di 10 trahado 2 biaha e suma di pakete di retiro inicialmente ofreci. Asina corte a dicta den un sentencia e siman aki cu e 10 trahadornan a entama contra e compania su director. Manera ta conoci, e compania ta cera su portanan fin di luna aki, ya cu e compania no a participa na e destaho publico pa opera e facilidad den futuro riba tereno di aeropuerto. Como tal e compania no tin entrada mas despues di e fecha ey. Esey ta pone cu despues di fin di luna e compania ta stop di existi, poniendo cu nan mester retira tur nan trahadornan den servicio. Di e 26 trahadornan, 16 a acepta e pakete di retiro inicial ofreci, y 10 a opta pa acudi na abogado David Kock pa bringa nan caso. Pa sorpresa di e compania, Kock a logra pues redobla e suma di pakete di retiro pa su 10 clientenan.


text:
ORANJESTAD - Diabierna awor dia 13 di october 2017 lo inicia e campeonato nacional di division di honor di nos deporte rey, futbol. Arubaanse Voetbal Bond (AVB) ta masha orguyoso di anuncia cu 10 ekipo a inscribi pa e campeonato aki, di cual e prome rond ta cuminsa diabierna awo y lo termina dia 10 di december 2017.
Ekiponan cu lo hunga contra otro den e prome rond aki ta SV RCA, SV Caiquetio, Deportivo Nacional, SV Riverplate, SV Bubali, SV La Fama, SV Caravel, SV Britannia, SV Estrella y SV Dakota. Tur wega ta riba diabierna, diasabra y diadomingo y den principio tur ta tuma luga den Stadion Guillermo P. Trinidad na Dakota, sperando pa keda cla cu algun adaptacion na Compleho Deportivo Frans Figaroa na Noord. Ora esey ta cla, lo hunga e weganan den e dos stadionnan aki, dunando publico mas opcion unda pa mira e weganan.
"Nos tabatin un tremendo campeonato 2016-2017 y mi expectativanan ta pa esun aki ta miho cu aña pasa. AVB hunto cu e clubnan ta canando un trayectorio di profesionalisacion y adaptacion, pa garantisa mas calidad di wega y hungadonan miho prepara, cu tecnica moderno, capaz pa hunga na Aruba of den nos region", asina ing. Richard Dijkhoff, Presidente di AVB a duna di conoce.
Separa di e clubnan, AVB a haci inversionnan grandi den amplia su oficina na Shaba, pa por tin un ekipo profesional pa organisa, dirigi y supervisa weganan di futbol na Aruba. Tambe ta invertiendo den nos refereenan, den Match Officials, den e coachnan di teamnan y asina por menciona.
"Mi por bisa cu hopi orguyo, cu despues di hopi trabou y contacto internacional, awendia KNVB di Hulanda, CONCACAF y FIFA tur tin hopi wowo riba Aruba y ta dunando nos un man den e trayecto pa hisa nivel di futbol en general riba nos isla. No solamente cu placa, pero tambe cu ekipo y conocemento", asina Richard Dijkhoff a splica cu un sonrisa di orguyo riba su cara. Pa awor, ta invita comunidad amante di futbol, pa yega stadion pa sostene y apoya nos futbolistanan di e 10 ekiponan competiendo na e nivel mas halto posibel di futbol, buscando e trofeo di campeon.
ORANJESTAD - Den fin di siman di 24 y 25 di november a tuma luga e campeonato internacional di karate, esta ‘Curaçao Open 2017’ organisa pa Curaçao Karate Bond. Na dicho campeonato a participa e karatekanan Janilaine Bello, Glendeline Croeze y Alejandro Gonzalez Lujan di e Asociacion Arubiano Di Karate-Do Shotokai, dojo Shocokan.
ORANJESTAD - Diadomingo ultimo, a yega su final, e evento mas grandi di deporte na Aruba y alabes e evento number uno di mundo, esta Beach Tennis Aruba Open 2017. Eagle Beach un biaha mas a keda chikito, cu sigur un alrededor di 2 mil hende riba e anochi final di e torneo aki
ORANJESTAD - Den un Tropicana Beach Tennis completamente yen, ITF conhuntamente cu Beach Tennis Aruba a haci e apertura official na e ITF Panamerican Championship pa e aña aki. Cu presencia di tur pais, cu excepcion di Bonairo kende nan vuelo no a yega na tempo, e desfile a tuma lugar.E anochi a habri cu un press conference caminda representante di ATA, Sra. Tita Iglesias, pa ITF tabata presente Massimo, Vini Font kende a representa e ekipo di Brasil como e ekipo campeon di 2016, Maud Celaire representando su ekipo di Aruba y na ultimo, e representante di Aruba Lawn Tennis Bond, Sr. Ronny Tchong.Pa a duna inicio official na e weganan Panamericano, e ekiponan di Bolivia, Ecuador, Chile, Puerto Rico, Colombia, USA, Venezuela, Argentina, Brasil y e team local di Aruba tabata bon representa. Un atmosfera increibel, cu presencia di bastante siguidor di e deporte di Beach Tennis, cu unicamente a segura tur presente, cu e aña aki un biaha mas, nan por spera hopi ambiente riba veld y pafor di e veldE prome weganan lo cuminsa diabierna mainta pa 9or y atardi lo cuminsa bek desde 5or te den anochi. Diasabra mainta 9or e weganan lo continua pa 9or di mainta y lo cuminsa bek den atardi pa 4or. E semifinal nan lo tuma lugar diadomingo pa 10or y tur e dianan y orario nan menciona lo tuma lugar na Tropicana Beach Tennis Club. Diadomingo atardi pa 4or lo cuminsa e finalnan, cuminsando cu e hubenil, sigui pa final di doubles female, doubles male y e anochi lo termina cu e final di mix doublesRIba e compilacion di potret por tuma nota di con e anochi a bay.
ORANJESTAD - E ekipo campeon di futbol division di honor di Aruba di aña 2016-2017, esta Coca Cola Nacional a competi den e A-B-C Cup na Boneiro y a keda na di 3 luga. Diabierna anochi nan a hunga contra Real Rincon y a perde e wega aki, mientras cu diadomingo nan a topa Uruguay di Boneiro. Nan a bay cu e victoria riba e team di Boneiro cu e score di 4-2 y asina a keda na di 3 luga.
ORANJESTAD - Diasabra anochi tabata tin continuacion di campeonato di AVB ora cu e pumanan esta Sv Britannia Total Finance/Bright Bakery a topa cu e muchanan di Madiki esta Riverplate. E alinacion di Sv Britannia tabata ta; Arthur Werleman, Carl Geerman, Rodymar Paesch, Carlos Caro, Glembert Kock, Nino Ulises, Renier Paraez, Luis Estrada, Jean-Marc Farro, Hugo Martina y Rafy Godoy. Den e prome 30 minutnan di wega Sv Britannia Total Finace/Bright Bakery a domina e wega completo y ta anota 2 gol trempan den wega. E prome gol a wordo anota pa Luis "Coco" Estrada cu ta bai laga ariba banda robes y ta fusila e keeper di Riverplate na di 7 minut di wega pa e 1-0. Ta na di 27 minut di wega ta e propio Luis Estrada cu ta bai laga atrobe banda robes y ta duna un voorzet pa Rhaf Godoy kende no ta basila y ta slice pa anota e di 2 gol pa Sv Britannia bai ariba 2-0. Na di 35 minut di wega Riverplate ta hana un free kick y aki ta unda cu Kendric Paulina ex-hungador di Britannia cu ta tuma e tiro liber na su cuenta y ta anota e gol di corta ventaha pa Riverplate y hasi e wega 2-1. Nos por menciona cu na di 22 minut di wega e defensa central di Britannia esta Rodymar Paesch ta leciona na su hamstring y mester a bandona tereno. For di e momento ey nos por a wak cu e defensa di Britannia a perde confiansa y no tabata asina stabil mas. Den di dos tempo Riverplate a bin por la coma pa empata e wega y nos por bisa cu si no tabata pa Arthur Werleman cu a trese algun salbacion y stroba Riverplate di empata e wega. Cambionan cu Sv Britannia Total Finance/Bright Bakery a hasi ta; Alex Moreno a drenta pa Rodymar Paesch na di 22 minut, Luis Murillo a drenta na lugar di Glember Kock na di 46 minut, Leyon Croes a drenta pa Hugo Martina na di 76 minut, Moises Castro a drenta na lugar di Alex Moreno na 76 minut y Wim Oosthoek a drenta na lugar di Rhaf Godoy na di 87 minut. Cu e score di 2-1 tambe refree de Leca ta caba e wega y asina Sv Britannia Total Finance ta bai cas cu e 3 puntonan y asina e pumanan ta acumula 7 punto den 3 wega.
ORANJESTAD - Diabetes ta un problema hopi grandi riba nos isla: 16.24% di e poblacion Arubano ta sufri di Diabetes versus 8.33% di e poblacion di mundo. 50% di pacient di Diabetes no ta na altura cu nan ta sufri di esaki (ainda) y pa e motibo aki no ta tuma of ricibi cuido medico. (https://www.pwc.com/gx/en/industries/healthcare/casestudies/diabetes-in-Aruba.html).


text:
ORANJESTAD - Despues di un reunion di casi dos ora entre gerencia di DOW y representantenan di chauffeurnan di truck pisa, diabierna anochi 10'or a dicidi cu ta wanta e accion di e chauffeurnan (contra entrada di trucknan di afor) te cu dialuna atardi 5'or. A palabra cu pa e ora ey ta dicidi kico e pasonan final lo ta riba e tema. Ta dicidi entre otro si ta firma un acuerdo entre DOW y e doñonan di truck grandi pa haci trabou pa Mota Engel cu ta encarga cu e proyecto di Watty Vos Boulevard. Mientrastanto director di DOW Marlon Croes a sigura NoticiaCla cu e trucknan di afo, no ta subi tereno local y ta keda riba waf pendiente e aclariacion. Mientrastanto, chauffeurnan di truck grandi lo tin cu entrega nan lista di material, truck y mas pa DOW haya un inventario kico tur ta posibel of no. A bay di acuerdo si cu algun ekipo si por drenta, pa e trabou por continua. Esey e chauffeurnan a bisa di no tin problema cu ne. Ta papia di entre 15 pa 20 chauffeur cu tin negoshi cu nan truck, y ta sinti cu nan ta perhudica. Mas tempran nan a blokia e rotonde provisional na Codemsa, pa haya atencion di gobernantenan.
ORANJESTAD - Recientemente Hospital a introduci horario nan di bishita nobo, di cual antes manera conoci por a bishita mainta y anochi. Mundialmente esaki conoce un cambio pa añanan y despues di a haci algun sondeo na Aruba, papia cu diferente experto, Dr. Horacio E. Oduber Hospital a dicidi di introduci e cambio den orario di bishita. Charlaine Alexander-Huntington, Gerente di Comunicacion di Hospital, a duna di conoce cu eh orarionan lo bira di 11:30am pa 1:00pm y di 3:00 di atardi te cu 8:00pm pa loke ta e departamentonan di cuido. Tene bon cuenta cu esakinan no ta conta pa e departamentonan ICU/CCU, Maternidad, Mucha, PAAZ y Stroke Unit.
ORANJESTAD – Oficina di conocido dentista Hugo van Trikt a informa cu su yiu muher Kiara van Trikt a drenta den servicio di Van Trikt Dental for di 1 di November ultimo y oficialmente ta den servicio tambe di AZV. Kiara ta yiu muher di dr van Trikt y a caba su estudio na Amsterdam na augustus di e aña aki y awor ta join e oficina di su tata na Beatrixstraat 30.
ORANJESTAD ?Como partner di UNHCR, United Nations High Commissioner for Refugees, Cruz Cora Aruba tin e rol di representa y facilita trabou di e agencia Internacional na Aruba. Agencia situa na Washington, DC cu mas di 67 aña di existencia, protegiendo y asistiendo refugiadonan rond mundo. Na 2015 UNHCR a celebra su 65 aniversario y durante su existencia a yuda mas cu 50 miyon refugiado pa asina nan por a cuminsa un bida nobo exitosamente.
ORANJESTAD - Un di e aspectonan importante den un empresa ta su colaboradornan. Sinembargo, ainda ta tiki esunnan cu ta pone atencion special na contrata y capacitacion di personanan cu tin algun incapacidad. Arcos Dorados Holdings, Inc. (NYSE: ARCO) e frankicia mas grandi di mundo di McDonald’s y kende ta opera e marca den Latino America ta conta cu un programa di inclusion yama Empleo cu Apoyo p’e segmento aki di e poblacion.
ORANJESTAD – E estadistica pa deportacion di hende a aumenta drasticamente e aña. Asina hefe di imigracion Gerald Vingal a confirma durante un conferencia di prensa e siman aki. Segun Vingal pa prome biaha, a deporta mas di 1000 hende for di Aruba na 2017, y ainda falta algun siman. Pa loke ta maneho di turista, ta garando turistanan tambe cu ta bin nos isla pa vacacion y termina trahando. E hefe ta sigura cu e maneho di bishitante no a cambia y ta keda fuerte.
ORANJESTAD - Despues cu Directie Volksgezondheid (DVG) a haci pedido di vacuna di Influenza ya caba mas di un aña pasa, e vacunanan pa motibo fuera di alcanse di DVG a core un restraso imprevisto. Sinembargo, manera cu a keda sigura na publico recientemente, asina cu e vacunanan yega Aruba, DVG lo anuncia esaki.


text:
A bombardea cas cu piedra, pega candela na e cas y ayera anochi a tira doño di cas den pia
ORANJESTAD(AAN)– Ultimo simannan hobennan di Village ta hayando e mes mal imagen di hobennan di Sabana Basora Noord y si ripara bon, segun noticianan, e hobennan di gang di Village ta causando problemanan cu dia pa dia ta birando mas grave.
Ayera anochi nan a tira un homber den pia na altura di cancha di basketball den Village,. E homber aki tabata tin problema cu e hobennan di gang kendenan tin su bida terorisa.
A yega asina leu cu na cerada di siman nan a bombardea su cas cu piedra. Despues a cambia di tactica y a cende candela na cas di e homber.
Pero ayera anochi cos a sali mas for di man ora cu nan a los tiro riba dje y cu bala a perfora su pia robez.
El a wordo transporta cu urgencia pa hospital y polis a cera henter e area pa investigacion tuma lugar di parti recherche y departamento tecnico di polis.


text:
WILLEMSTAD: Tio Daou Ballpark tabata e sede p’e apertura di e asina yama, Weganan di Reino diamars atardi. Cu actuacion di e.o. brassband y grupo di baile como tambe un orquestra local di Corsou, e paisnan den Reino cu ta competiendo a desfila y subi riba tereno.
Di e forma aki a duna inicio oficial n’e competerncia cu tin como filosofia, un deportista mas ta un criminal menos, pero tambe pa estrecha e lasonan entre e futuro generacion den Reino.
Durante e encuentro Minister mr. drs. Dowers a combersa cu tanto Prins Pieter-Christiaans van Oranje y tambe cu Minister di Husticia di Corsou, mr. Girigorie encuanto e bunita proyecto aki, como tambe algun otro topico cu paisnan den Reino tin en comun.
Gobernador di Corsou, sra. Lucille George-Wout, tambe tabata presente n’e acto ceremonial aki.
Pa loke ta trata e competencianan deportivo, Aruba lo ta compitiendo cu dos team den e disciplina di futbol e aña aki.


text:
“Den kibra di marduga: aurora di un lenga crioyo: Papiamento”
Celebracion di Dia Internacional di Lenga Materno na Aruba
Fundacion Lanta Papiamento, conhuntamente cu Biblioteca Nacional Aruba, Grupo di Corector Papiamento y Departamento di Cultura di Aruba, den cuadra di Aña di Papiamento y pa celebracion di Dia Internacional di Lenga Materno na Aruba, ta organisa un anochi den Biblioteca Nacional na Madurostraat diahuebs dia 21 di februari 2013 cuminsando pa 7:30 or.
Na aña 1999 UNESCO a dicidi di institui un Dia Internacional di Lenga Materno cu lo mester a celebra den henter mundo dia 21 di februari di cada aña. UNESCO a institui e dia aki cu e fin di promove diversidad linguistico y enseñansa multilingual y pa enfatisa un conscientisacion mas profundo di e importancia di enseñansa den lenga materno. E prome biaha cu internacionalmente a celebra e dia aki tabata na aña 2000.
Na Aruba a cuminsa celebra Dia Internacional di Lenga Materno na aña 2003 cu un actividad organisa pa UNESCO Aruba, den cual Ramon Todd Dandaré Mag. Ling. a tene un charla den Aula di Universidad di Aruba. Den e charla ey e orador a presenta un informe tocante origen y evolucion di Papiamento den un constelacion colonial, e auge di e lenga, e trastornonan cu e lenga a pasa aden, e obstaculonan cu mester a vence y e lucha cu a hiba continuamente pa Papiamento por a haya reconocemento como lenga, particularmente di su propio papiadonan y specificamente den enseñansa y den comunidad en general.
Despues di esey, cada aña a sigui celebra e dia aki na Aruba. Na aña 2009 un grupo di luchado incansabel pa e causa di Papiamento a lansa Fundacion Lanta Papiamento, cu tin como meta principal promocion y reconocemento di e status di Papiamento na tur nivel y den tur estrato. Un di e actividadnan cu e Fundacion a fiha pa realisa tur aña ta e celebracion aki di Dia Internacional di Lenga Materno. E lema cu UNESCO a fiha pa e aña aki ta “Buki pa enseñansa den lenga materno”, cu cual UNESCO kier corda e actornan mas importante den enseñansa cu pa por sostene enseñansa den lenga materno, ta esencial pa sostene produccion di buki den e lenga materno, den nos caso buki na Papiamento primordialmente. Pa tal motibo Fundacion Lanta Papiamento, conhuntamente cu Biblioteca Nacional Aruba, Grupo di Corector Papiamento y Departamento di Cultura di Aruba, den cuadra di Aña di Papiamento y pa celebracion di Dia Internacional di Lenga Materno na Aruba, ta organisa un anochi den Biblioteca Nacional na Madurostraat diahuebs dia 21 di februari 2013 cuminsando pa 7:30 or.
Den un charla titula “Den kibra di marduga: aurora di un lenga crioyo: Papiamento” Ramon Todd Dandaré Mag. Ling. lo pasa revista na e prome manifestacionnan di Papiamento den forma skirbi. Magister Todd Dandaré, entre otro, lo trata den forma interactivo cu e audiencia dos carta skirbi na Corsou na final di siglo 18 y un carta skirbi na Aruba na cuminsamento di siglo 19 y e audiencia lo siña conoce diferente buki cu a sali publica na Papiamento den siglo 19, tanto na Corsou como na Aruba. Ademas di e charla, Pedro Velásquez lo tene un introduccion, Gwendy Sneek lo deleita e publico cu poesia y Jossy Brokke y Etty Toppenberg cu musica na Papiamento. Tur hende ta bonbini na e anochi aki, di cual sigur sigur nan lo no sali desapunta.
Den un otro comunicado pueblo di Aruba ta haya informacion di e otro actividad relaciona cu Dia Internacional di Lenga Materno, esta e Gran Dictado di Papiamento, cu lo wordo teni diasabra dia 23 di februari 2013 den Cas di Cultura.


text:
Kralendijk Boneiro: Aki ta sigui e noticianan policial for di Boneiro.
Aksidente ku outo i bròmer riba Bulevar Julio A. Abraham
Riba djaluna 9 yanüari, pa mas o ménos 7.45 or di anochi, un aksidente entre un outo i un bròmer a tuma lugá riba Bulevar Julio A. Abraham. E outo ke a kita bai na su man robes na entrada di un hotel i no a mira e bròmer ta bini, ku konsekuensia ku e bròmer a dal den su porta patras na banda drechi. A transportá shofùr di e bròmer ku ambulans pa hospital pa tratamentu médiko.
Ladronisia di trailer di boto na Bulevar Julio A. Abraham
Riba djaluna 9 di yanüari a drenta keho di ladronisia di un trailer di boto. E trailer di boto tabata stashoná, huntu ku 2 trailer di boto mas, riba un tereno di stashoná riba e kaya ariba menshoná. A bai ku e trailer kolo pretu , di 5 meter largu, entre djadumingu 8 di yanüari, pa mas o ménos 7 or di anochi, i djaluna 9 di yanüari, pa mas o ménos 7 or di mainta. Ta investigando e kaso.
Ladronisia di skuter na Kaya Nikiboko Suit
Riba djadumingu 8 di yanüari a drenta keho di ladronisia di un skuter. Ta trata di un skuter di marka Gilera Runner kolo pus/shinishi/blou. A bai ku e skuter, ku tabata stashoná den kura patras di un kas situá na Kaya Nikiboko Suit, riba djasabra 7 di yanüari, entre 6 or di atardi i 11 or di anochi. E kaso ta bou di investigashon.
Sambuyadó ta fayesé
Riba djadumingu 8 di yanüari den oranan di mèrdia tabatin un aksidente di buseo na un sitio di sambuyá situá na Kaya Internashonal. E víktima lo a konfrontá problema durante di buseo i mester a keda reanimá. Ambulans ku a yega na e sitio di e insidente, ku urgensia a transportá e víktima pa hospital pa tratamentu médiko. Algu promé ku 11 or di anochi a risibí e informashon ku e sambuyadó a fayesé. Ta trata di un hende hòmber prosedente di Estados Unidos, nasé riba 12 febrüari 1971.
Destrukshon di vehíkulo na Kaya Finlandia
Riba djadumingu 8 di yanüari den oranan trempan di mardugá tabatin un kaso di destrukshon na un vehíkulo den Kaya Finlandia. Deskonosínan lo a tira vürwèrk den un outo di famia ku tabata pará den kurá di un kas. E vürwèrk a kousa daño material supstansial na e vehíkulo. Polis ta investigando e kaso di destrukshon aki.
Intento di robo armá den Kaya Grandi
Riba djasabra 7 di yanüari a drenta keho di un intento di robo armá. Tabatin dos vehíkulo para dilanti di esun di e víktima den Kaya Grandi, ora ku un di e vehíkulonan a bèk dal den outo di e víktima i un hòmber ku arma di kandela a baha for di e otro outo. E víktima a bèk ku su outo i logra hui. E kaso ta bou di investigashon.
Kiebro na Kaminda Gurubu
Riba djabièrnè 6 di yanüari a drenta keho di ladronisia den un kas situá na Kaminda Gurubu. A bai ku entre otro un lèptòp i un kargadó di un kámara di sambuyá. E kiebro a tuma lugá entre 9.30 or i 11.45 or. Ta investigando e kaso.


text:
Joe"King"Oliver
Kontenido
Joseph 'king' Oliver (1885-1938)[editá | editá fuente]
Joseph king Oliver a nase aña 1885 na Aben Louisiana USA,e fecha di nasementu no tabata registrá,pero den su biografia ta pará ku el a nase na un plantashe den besindario di Donald ville(Louisiana).Su mama tabata traha komo kria den kushina di un famia blanku.Despues e mayornan a biba na New Orleans.E tata a bai laga e mama ku e yunan,despues ku e mama a muri Joe su ruman muhé mayor a kuida p'e. Den su hobentut Joe Oliver a haya un aksidente i a perde su wowo robes.Na edat yong Joe a kuminsa toka den un banda ( fanfar ).Na edat 14 aña e tabata toka trombone i cornèt den banda,despues ela bai toka den brassband ku Walter Kenehan a forma.Dia e tabatin 15 aña ela kuminsa toka den un banda ku tabata yama (The Boysband).Joe tabata traha ora ku e tabata liber el tabata pratiká hopi riba cornèt.Dia Joe tabatin 17 aña di edat ela haya un trabou serka un famia blanku,unda e tabata traha komo butler.Ku 20 aña Joe kuminsa bai kabaret.Den distrektnan di lus kora na New Orleans tabatin nightclubs i klupnan di muhénan di bida kaminda hopi musikantenan tabata toka.Joe Oliver tabata impreshoná dje estilo musika dje tempu ei ku nan tabata toka den klupnan.
Su Karera[editá | editá fuente]
Joe Oliver a kuminsa toka na edat yong ku hopi tokadó ku tabatin fama e tumpu ei.E tabata respetá tokadonan di cornèt manera Manuel Perez i Freddie Keppard.Un pianista bon yamá Richard M. Jones tabata gusta e estilo dje tokadó yong Joe Oliver.E tabata korda un anochi den dos klup tabatin tokamentu,un dje klupnan tabata toka Freddie Keppard un mihor takadó di cornèt,e klup tabata yenyen di hende. Den e klup na otro banda di kaya kaminda Richard M.Jones tabata sintá tra'i su piano warda ora pa e kuminsa toka.E mucha homber yong Joe Oliver ku tabata pará den porta a bira bini hopi nervioso serka Richard M.Jones Bisé, "kué B-flat riba piano,"(Basic Piano Scales in B-Flat (Bb). Joe Oliver ku tabatin su cornèt den man a kana bai den porta,hisé pone riba su boka i kuminsa supla e tononan di mas bunita ku Richard M.Jones tende den henter su bida komo tokado di piano.Mes ora e hendenan den e klup kaminda Freddie Keppard tabata toka a basha bin na otro banda di kaya pa tende ta ken ta toka cornèt binta asina. Mes ora e klup a yena ku hende.Joe kuminsa hari su den mes.Foi e dia ei e klup kaminda Richard M. Jones ku a pidi Joe Oliver pa keda toka, tabata yenyen di hende tur dia.Na aña 1916 Joe Oliver a kuminsa toka den Kid Ory's band,e tempu ei nan tabata e miho tokadonan den New Orleans. Kid Ory tabata orguyoso di manera ku Joe tabata toka,te ku ela kuminsa yamé,"King Joe Oliver," te na su morto Joe a keda karga e nòmber aki.
Jim Crow Laws[editá | editá fuente]
Den e tempu nan ei tabatin lei "Jim Crow Laws" tabata un lei hopi rasial kontra Afro Merikano. ku tabata un lei pa hasi Afro Merikano keda siudadanonan di segunda rango henter nan bida,no den sùit so,pero riba henter Merka.Blanku nan tabata hasi abuso i cherché di hende pretu,nan tabata pinta nan kara pretu pa bai balia bula rond den theater manera payaso pa hasi cherché di Afro-Merikanonan pa kibra nan moral.E plan di outoridatnan tabata pa e Jim Crow plama riba henter Merka meskos ku e musíka Jazz .Nan no a logra, pasobra den sùit mes tabatin hopi hende blanku ku tabata impreshoná di musíka Jazz.E blanku ei a kuminsa toka e Dixland Jazz.Asina por mira ku opreshon ta bini bèk manera búmeran.Jazz musíka a kuminsa plama riba henter Merka i despues riba Oropa i tambe riba henter mundu.
Emigrashon Fo'i Sùit[editá | editá fuente]
Entre aña 1916 pa 1920 hopi artista i musikantnan Afro-Merikano a bai nort pa un bida mas mihor.Na aña 1918 Joe King Oliver manera e tabata yama den e tempu ei a mové pa chicago i tabata traha manera sideman te 1919,promé ku ela kuminsa toka den banda di lawrence Duké i den banda di e legendario basista Bill Johnson. Joe King Oliver a kasa ku un muhé ku tabata yama Stella ku tabatin un yu muhé di su prome matrimonio.Oliver a tuma e banda di Lawrence Duke ofer te na aña 1921 e tabata toka na diferente nightclubs manera Deluxe Café,Pekin Cabaret i Dreamland.Na mesun aña 1921 Joe Oliver a mové pa West Coast San Francisco Bay.Na juni 1922 Joe bolbe bèk Chicago i lanta su mes banda ku tabata yama Creole Jazz Band ku a haya nan entrada den Lincoln Gardens. Na aña 1923 e banda a yega na un nivel haltu pa bai graba nan prome disko na Cennett label.E banda di Joe King Oliver tabata mihor banda di Chicago den e tempu ei, ora ku otro nightclubs nan sera nan porta,hopi di tokadónan tabata bai Lincoln Gardens pa tende Joe Oliver ku su banda toka.Joe King Oliver tabatin un tokadó di trompet yong den su banda.E bon takadó hoben aki den Creale Jazz Band tabata niun hende mas ku mihor tokadó di trompèt di mundu Louis Armstrong ku tabata toka e segunda trompèt.E dia nan ei tabata e promé toká nan di Louis Armstrong pafó di New Oleans.Joe King Oliver ku Louis Armstrong a toka te na aña 1924 na Lincoln Gardens,despues nan tabata toka na Café Plantage.Louis Armstrong a bisa ku Joe King Oliver tabata mas ku un mèntòr p'e, e tabata yamé Papa Joe.
King Oliver Dixie Syncopators[editá | editá fuente]
Na fin di aña 1924 mes e banda a kibra,e otro tokadonan a bai,ta Louis Armstrong ku Lil Hardin so a keda i despues nan tambe a bai.Joe king Oliver a forma un banda nobo na aña 1925 ku tabata yama"King Oliver Dixie Syncopators" dos aña nan a toka den Chicago's Plantation.E formashon tabatin Luis Russel (piano),Barney Bigard (klarinet òf tenorsax), Joe King Oliver mes (cornèt),Bert Cobb (tuba),Bud Scott( banyo),Billy Paige,(alto sax òf klarinèt) Albert Nicholas,(klarinèt) Shoffner Bud (trompèt) Paul Barbarin (drùm) i Kid Ory( Trombone).Na aña 1927 no tabata bai masha bon ku Joe King Oliver.Ela a haya un toká na York City Savoy Ballroom.E tabata toka tambe den Cotton Club.Joe a graba tambe ku e banda aki na Vocalion Label,despues nan a bai turné i a toka hopi mes ku e formashon aki.
Krisis di Ekonomia[editá | editá fuente]
Na aña 1930 a Kuminsa e prome krisis di ekonomia mundial.Joe King Oliver a pèrdè tur su sennan ora ku sistema Banko Merikano a hundí,despues su salú tambe a kuminsa bai atras.Joe tabatin hopi problema ku su djentenan dor di tokamentu di trompèt ,no tabata posibel mas pa e toka.Anto nèt ela haya un par di toká na New York,pero mundu tabata meimei di e krisis grandi di 1930.Joe King Oliver tabata henteramente bankrut ela pèrdè tur su sennan.Joe King Oliver a mové pa Savannah (Georgia) e tabata biba den un kas di kuido,tin ora e tabata kohe un jòb,pero no tabata yudé nèt nada.Joe King Oliver un musikante legendario ku a pone un bunita estilo di jazz ku hopi tokadó nan grandi a kué estilo aki ku Joe trese den mundu di jazz ku su mes ritmo, te awendia su hit nan grandi ta sona bunita. Trompetista i kompositor i un lider di banda hopi konosí den su estilo di toka,e tabata usa un dèmper pa duna un otro sonido na e tròmpèt.El a komponé hopi musik manera "Dippermouth Blues","Sweet Like This" i "Doctor Blues" i Joe Oliver tabata mèntòr di Louis Armstrong i su influensia riba Louis tabata grandi ku Louis a bisa "ku Joe Oliver no a èksistí awendia no lo tabatin e estilo Jazz aki"Foi aña 1908-'17,Joe kuminsa toka ku brass bands i fanfarnan dje tempu ei manera, The Olympia,The Onward,The Magnolia i The Eagle.Na aña 1910 ela kuminsa toka den The Original Superior Orchestra,despues Joe tabatin su mes banda.prome ku ela mové pa Chicago aya e tabata lider di un banda ku a bira famosó den mundu.Prome Joe Oliver tabata toka trombòn,despues ela kambia trombòn pa cornèt.
Joe"King"Oliver a Fayesé[editá | editá fuente]
Lastimamente Joe King Oliver un homber grandi di jazz musíka a muri mes pober ku el a nasé.Na aña 10-04-1938 ela haya un derame serebral (hersenbloeding) i a muri na Saranna (Georgia)Joe Oliver a hiba jazz fo'i New Orleans na Chicago,California, New York i despues e estilo di jazz aki plama riba Oropa di aña 1930 i '40 i tambe riba henter mundu.Joe King Oliver mes a komposá hopi dje musiknan.


text:
Tin un par di biaha kaba ku sierto polítikonan na Kòrsou a bin ta hasi chèrchè di otro polítikonan i komersiantenan ku ta papia di e influensia di mundu Oriental riba preis di komestibel i materia prima.
E tópiko di Asia i China en partikular, a bin haña mas i mas atenshon di prensa komun internashonal for di un 3 aña pasá. Den sírkulonan ekonómiko internashonal e fenómeno aki a bin haña èkstra atenshon despues ku “Goldman Sachs”, un banko di invershon, a saka un rapòrt (http://en.wikipedia.org/wiki/BRIC) na 2003 splikando kon podernan ekonómiko i diferente kòntròl riba materia prima lo move for di e paisnan ku awor tin dominio pa entre otro e paisnan Brazil, Rusia, India i China (den sírkulonan di ekonomia nan a bin ta yama e bloke medio “fiktisio” aki “paisnan BRIC”).
Periodonan históriko
Mayoria di nos ku a nase entre añanan ’50 pa ’75 a bin haña lès den historia kaminda a bin ta identifiká na un manera gròf 4 periodo den histroia: Oriente, dominio di Gresia, dominio di Roma, tempu Medieval, historia Moderno i basta historia kontemporáneo ku hopi énfasis riba Merka ku Europa.
Dependé e pashon di maestro ku bo tabata haña lès di dje e por a fasiná bo ku entre otro:
- e intríganan di e poderosonan na mundu,
- di unda nos norma i balornan a sali,
- e labirintonan di diferente gueranan etc. etc.
Asia su ròl históriko
Den e siglo ku a pasa, na mundu oksidental muchu tiki lus a ser tirá riba Asia su ròl den historia di e ser humano en general, i speshalmente Asia Pasífiko, ku apenas tabata figurá den bukinan di skol sekun-dario. I e tiki ei tabata na HAVO ku
VWO so.
Esaki a bin resultá den ignoransia i asta tin biaha den despresio pa Legano Oriente (ku na spañó nan ta yama “el Levante Extremo”). Aki den Oksidente nos tabata tin piská di fasinashon, entre otro via pelíkulanan Kunfu ku tabata “in” den añanan 60-70 i religionnan ku a bin na moda temporada di Hippie (http://en.wikipedia.org/wiki/Hippie ), ku entre otro Beatles i Carlos Santana ku tabata pisá den Budismo i Yoga.
Esaki tabata kurioso, pasobra e sub-kontinente aki tabata hospedá ya míles
di aña, entre mitar pa dos tèrsio di poblashon mundial i te ku 1600, mitar
di produkshon mundial.
Un eminensia manera Karl Marx a “lubidá” kompletamente riba Asia den su deskripshon di su períodonan históriko.
Max Weber sí a inisiá un siklo largu di interpretashonnan riba e inkompatibilidat di religionnan i filosofianan di bida asiátiko i kresementu ekonómiko segun konseptonan Europeo i Merikano.
Gunnar Myrdal (http://en.wikipedia.org/wiki/Gunnar_Myrdal), ganadó di premio Nobel di Ekonomia, a publiká, den fin di dékada di 60 di siglo pasá, un obra di gran volúmen riba e drama, pobresa i e difikultat di Asia pa krese, bo por bisa nèt na e momentu ku e “milager ekonómiko” tabata pa kuminsá.
Aworakí na kambio di milenio tur kos a bòltu, i Oksidente su tono a kambia i tur hende, den koro, ta papia di e kresementu di Asia.
Nos (di oksidente) lo ekiboká nos atrobe?
Entre e míles di dokumento riba e fenó-meno di Asia, mayoria ta optimista. E optimistanan kasi semper ta ekonomista.
Den nan, un di esnan mas ekstremo ta Robert Fogel (http://en.wikipedia.org/wiki/Gunnar_Myrdal), ku tambe a gana premio Nobel. E a proyektá ekonomia mundial te ku 2040, i ta konkluí ku pa e tempu ei China su Produkto Brutu Nashonal Interno (PBI) lo ta alrededor di 123 trilion di dòler, tres bes e PBI mundial di aña 2000!!!
E montante ei lo bin ta representá 40% di total mundial i, uní ku e PBI di India (12%) i e PBI di Asia sur-este (15%), lo duna Asia Pasífiko un 67% di e PBI mundial, ku lo ta kasi tres bes e PBI aktual.
Segun Fogel e merkado Chines na 2040 lo ta mas grandi ku esun di Merka, Europa, India i Hapon huntu! China su PBI pa habitante lo alkansá un US$ di 85.000, duplikando asina esun di Europa, i solamente 20% ménos ku esun di Merka. Den e senario di Fogel Hapon lo no partisipá den e fiesta ekonómiko aki, su partisipashon den e PBI mundial lo kai di 8% pa 2%!!!
Sifranan eskalofriante.
Fuera di e oumentu di produktividat, kombiná ku salarionan abou, tin 2 otro kos klave ku mester tene kuenta ora ta papia di China su kresementu.
For di e promé punto nos na Kòrsou sigur por siña algu afó:
Nan ta invertiendo fuertemente den edukashon di tal manera, ku den un generashon (30 aña) nan lo sòru ku tur hende ta kaba skol sekundario i di esakinan 50% lo haña un grado universitario.
E otro punto ta loke Fogel a bin ripará ku China a bin ta limitá e poder di gobièrnu (ku antes tabata total), promové empresa, i progresivamente a bin ta limitá entrada di Estado for di su empresanan.
Optimismo di Fogel ta asina sobresaltá(!) ku e ta kere ku paisnan di Asia, huntu ku otro paisnan emergente, lo por remplasá gradualmente e mundu Oksidente
(ku ta esun ku nos ta forma parti di dje!) komo promotornan mundial di
demokrasia i libertat.
Angus Maddison
Otro sientífiko, pero mas moderá, ta Angus Maddison, un persona ku a dediká si bida kalkulando ekonomia di último 2000 aña! Su obra mas resien ta “Contours of the World Economy 1-2030 AD” publiká aña pasá. E tambe, ku un mira muchu mas largu, ta pronostiká kresementu haltu pa Asia, ounke mas moderá ku Fogel. E, i tin mas ekonomista ta mira India krese más ku China!
Maddison ta pronostiká ku Asia Pasífiko lo akapará “solamente” 47,3% di PBI mundial (pero lo yega un 60% en 2040, si bo ekstendé su proyekshonnan).
Meskos ku Fogel, Maddison tambe ta “touch” algun di e faktornan ku por limitá e kresementu di Asia i di mundu en general. Nan tur dos tin atenshon speshal pa kosnan ambiental. Nan ta rekomendá pa redusí konsumo di kombustibel for di petroli ku karbon (un rekomendashon ku ta konta pa nos tambe!). Nan ta rekomendá pa lanta un outoridat mundial pa obligá nashonnan pa kumpli ku esaki. Pero nan no ta kere ku “kalentamentu global” lo redusí nan proyekshonnan di kresementu.
Outornan pesimista
Pa balansá e artíkulo no por keda sin menshoná outornan pesimista. Den nan ta
sobresalí Niall Ferguson, un historiadó hóben i produktivo. Un di su bukinan mas resien ta The War of the World (2006), kaminda e ta analisá e desenso di Oksidente den siglo 20.
Tambe ela publiká un artíkulo den 2005 ku ta pone bo pensa ku ta Sinking Globalization (http://www.globalpolicy.org/globaliz/econ/2005/03sinking.htm).
Eiden e ta mustra paralelonan polítiko i ekonómiko preokupante entre aktualidat i loke den historia nan ta yama ‘belle époque’ (http://en.wikipedia.org/wiki/Belle_%C3%89poque), ku a bin kulminá den Promé Guera Mun-dial i despues e krísis tremendo di 1929.
Su análisis no ta sentralisá rondó di Asia, pero si su analogia ser realisá, regreso di Asia lo sufri un retraso konsiderabel. Si ta asina mes, di tur manera, tur histo-riadó ta eens ora bo bisa ku ta solamente entre siglonan 13 pa 14 i siglo XX di nos era, ku Asia no tabata sentro di mundu.
Prekupashon
Loke tin hendenan manera Ferguson preokupá ta:
un ekonomia mundial kaminda ta laga
e forsanan demasiado pa nan kuenta;
ta konfia demasiado ku e forsanan semper lo benefisiá mayoria;
un sistema monetario frágil i,
na e otro un banda e mesun erornan di pasado riba tereno di polítika internashonal, kaminda e imperio dominante ta “stretch” forsosamente su poder, kombiná ku rivalidat entre e potensianan mundial;
un sistema instabil di aliansanan;
paisnan ku ta finansiá terorismo kom-
biná ku un kresementu di organi-sashonnan terorista hostil pa ku kapitalismo.
Loke a bin ta hasi e situashon pió último tempu ta e debe grandi ku Merka tin na sobrá di mundu kombiná ku un dòler suak, ku segun Ferguson, ta hasi doló serka e paisnan asiátiko tantu den plaka ku nan tin di spar komo den nan eksportashonnan ku mayoria, te ainda, ta ser pagá den dòler Merikano!.
Ken lo tin rason?
Speransa ta ku optimismo moderá lo
gana. Pa loke ta Ferguson, tin speransa ku polítika ekonómiko a siña basta pa por a evitá un megacrisis internashonal, ounke mester bisa ku e turbulensianan grave ku a inisiá den 2007 a mustra ku e fayonan SERIO den gobernashon polítiko i eko-nómiko riba nivel mundial den pasado a bin ta dominá desishonnan ku a ser tumá último 6 luna.
Medio-mbniente i energia
Pa sera e artíkulo no por keda sin men-shoná riesgonan geopolítiko ku tin “links” ku asuntunan ambiental i di energia. E interrelashonnan aki ta bin ta manifestá nan mes den konfliktonan di lealtat entre potensianan mundial (entre otro den yanüari di 2008 mes nos a mira kon Rusia i Union Europeo ta kompetí pa pasa pipanan di gas i petroli den Asia Menor).
Pa loke ta ekonomia riba skala mundial, ta keda duru pa kere ku China ku su 1.3 mil mion habitante i un klase media ku ta kresiendo rápido (http://www.chinadaily.com.cn/english/doc/2004-10/27/content_386060.htm) por multipliká, ku 40 bes, su Produkto Brutu Interno sin trompeká riba limitashon-nan ambiental severo den su mes pais i sierto protesta di mundu en general.
Si solamente 50% di Fogel su pro-yekshonnan ser realisá, regreso di Asia komo imperio mundial lo ta un echo pa nos i e generashon ku mester nase ainda.
Den e kambionan enorme ku tin na kaminda tin oportunidatnan nobo pa e “outpost” di Reino Hulandes den Karibe ku yama Kòrsou. Aruba nos ruman den Reino ya a sera sierto akuerdo ku China pa ta “hub” di diferente produkto ku nan ta eksportá.


text:
Osama bin Laden
Osama bin Laden (Arabico: أسامة بن محمد بن عوض بن لادن, ʾOsama bin Mohammed bin Awad bin Laden; nace dia 10 di maart 1957 – fayece dia 1 di mei 2011) tawata e fundado al-Qaeda, responsabel pa e atake di 11 di september na Estatos Unitos y varios ataca contra obheto civil y militar. E tawata miembro di famia rico di Saudi Bin Laden.
Osama bin Laden tawata den un lista di investigacion di Federal Bureau of Investigation (FBI) di Ten Most Wanted Fugitives y Most Wanted Terrorists pa su envolvimento di atentado terorista na embahada di Merca den 1998.
For di 2001, bin Laden y su organisacion tawata e meta grandi pa War on Terror Mericano. Ta bisa cu e tawata scondi entre e frontera di Afghanistan and Pakistan su Federal Administracion Tribal Area hunto cu e lidernan di al-Qaeda, sinembargo e tawata scondi den un mansion grandi y luhoso na Abbottabad, Pakistan.
Varacion den su nomber[editá | editá fuente]
bin Laden, su nomber tawata frecuentemente fia manera "Osama bin Laden." E FBI y e CIA, asina manera otro agencia gubernamental di Merca a uza manera "Usama bin Laden" of "Usama bin Ladin", cu tur dos por wordo abrevia manera "UB." Menos comun ta "Ussamah bin Ladin" y "Oussama ben Laden" den medio di comunicacion den Frances. Otro manera di skirbi ta "binladen" of, uza pa su famia den West "binladin." E ortografia cu "o" y "e" ta bin di un pronunciacion influencia Persa uza den Afganistan, unda bin Laden a pasa hopi aña eynan.
Convencion Arabico linguistico ta wordo referi manera "Osama" of "Osama bin Laden," no "bin Laden" su so, manera "bin Laden" ta un patronimico, no un fam di manera occidental. Den su forma amplia ta nifica "Osama, yiu di Mohammed, yiu di 'Awad, yiu si Laden."
E admiradonan di bin Laden ta referie pa diferente pseudonimo y nomber di cariño manera: The Prince / al-Amir, the Sheikh, Abu Abdallah, Sheikh al-Mujahid, the Lion Sheik, the Director.
Morto[editá | editá fuente]
Dia 1 di mei 2011, bin Laden a wordo mata den un operacion haci pa U.S. Navy SEALs team y Central Intelligence Agency.


text:
Prome Minister lo reuni cu Conseho di Ministro y cada sindicato den su seno despues lo tuma decision
Rudy Geerman di FTA, tocante Dialogo Social:
ORANJESTAD (AAN) – Matutino DIARIO a entrevista e sindicalista Rudy Geerman, lider di e Federacion di Trahadornan di Aruba “FTA”, tocante e preocupacion cu e sindicatonan tin relaciona cu Dialogo Social, cu no ta haya e sosten di tur Minister.
Rudy Geerman a informa nos cu FTA a manda un carta pa Prome Minister den cual nan ta bise cu e sindicato ta convenci cu e ta kere den Dialogo Social, pasobra si no, e no a bin cu esaki.
FTA a señala pa Premier Eman cu e Dialogo Social te aworaki ta carga realmente pa dos minister so cu ta su persona como Minister di Asuntonan General y pa Minister di Finanzanan Mike de Meza.
Tambe a mustra e dignatario cu un Dialogo Social no mester ta solamente bin sinta na mesa cu e partidonan envolvi pero mester tin e spirito di e Dialogo Social y cu esaki no ta kita ningun hende su derecho, pero e ta un vehiculo pa un bon comunicacion.
FTA ta sinti cu esaki no ta e caso pasobra ora tin un tema cu mester worde discuti cada minister ta tuma su propio rumbo y ta perde tur e filosofia di loke mester ta un Dialogo Social.
Despues di esey FTA a haya un carta di gobierno den cual ta splica cu nan kier continua cu e Dialogo Social, y nan a contesta cu mirando cu nan no ta mira un cambio ni a haya reaccion nan lo no participa den e Dialogo Social.
Diamars Minister Presidente a yama tur sindicato y tur nuebe tabata presente, y nan tur a expresa nan preocupacion y a señala cu tur ta kere den e dialogo social pero esaki mester ta realmente estructura, unda cu tur hende ta cargue.
E siguiente encuentro ta entre gobierno y tur sindicato hunto y akinan lo tuma un decision. Aworaki cada sindicato ta bay den nan seno pa discuti y bin hunto pa wak den ki direccion nan lo bay.
Geerman a menciona cu Prome Minister tin tambe su responsabilidad y aworaki e tin cu bay papia cu Conseho di ministronannan y e sindicato di nan banda tambe ta bin hunto, y despues nan lo reuni cu gobierno pa wak kico ta bay pasa.
E lider sindical a bisa cu FTA ta un di e principal cargadornan di Dialogo Social, y for di aña 2000 caba nan tabata papia y boga pa esaki. Semper nan a kere den e pensamento ey pero mester dune un contenido real y no por ta asina cu ora e ta beneficia bo si, y otro ora no.


text:
bon bini
E website aki ta speshal pa abo ku ta gusta skucha i lesa palabra di Dios na bo propio idioma. Mi ta sigur ku Dios tin un plan pa ku bo bida. I mi deseo ta ku atraves di e website aki lo bo tin un enkuentro personal ku bo kreador i Salbador Hesu-Kristo.
resumen di les
Di akuerdo ku Beibel nos por konta ku e presensia mes di Dios ku ta yen di amor, ku ta kuida, i ku ta konsolá, i ku ta obra den nos i pa medio di nos. Esei ta ken Spiritu Santu ta i e loke ku E ta hasi. I kuantu mas bunita ta pa sa ku e presensia permanente aki ta un Persona, mesun kos ku e Tata i Hesus ta.
pensamentu pa e siman aki
Felis siman na tur, mi ta spera ku e siman aki ta karga ku amor y pas. Dios bendishona boso y demas famia.
Siman: 04, 2017
Si nos no ta aseptá Spiritu Santu, komo un Persona di e Deidat tres-den-unu, lo ta mas fásil pa nos ignor'E, pa nos tapa nos oreanan pa Su invitashon, i pa hasi nos kurason duru kontra di Su influensia ku ta kambia bida.
Final di Tempu
anusioMATUTINA
Rumannan un tiki pasenshi e matutina lo ta pronto disponibel.
salùt
Bo tabata sa...banana bèrdè ta mehorá bo sistema digestivo.
Banana bèrdè òf plátano machu ta un fruta di e famia di bakoba. E ta mas grandi ku bakoba i e tin un kaska duru bèrdè. Bo por kome bèrdè òf ora e bira hechu (banana hechu) i herebé, hasá (tostones) òf machiká. Banana bèrdè ta un »sigui lesa»
10-01-2017


text:
Brazil Taekwondo Stichting su team di Train Hard Fight Smart tabata diferente e biaha aki tur den nan short geel y lomba sunu hunto cu algun famia cu a bin pa asina cende e pagara. Un idea unico pa drenta 2017 cu metanan grandi cu ta dilanti porta manera e di 5 TK5 na Surinam unda cu tin un team cu lo bay bringa pa e di 5 copa.
Judith Nassy a hiba palabranan unda cu a desea tur e atletanan cu semper ta trece medaya Aruba bek hopi exito den 2017. Manera cu Judith Nassy a keda spliva cu ta train duro y ta recaudo fondo pa asina por biaha representando Aruba Internacionalmente sin cu por conta cu apoyo di Instancianan concerni. Korea ta e madre di Taekwondo unda cu lo biaha cu 6 atleta cu lo mester traha duro pa bin Aruba bek cu medaya. Judith Nassy a splika tambe cu na geel y lomba sunu ta manera nos ta bay drenta 2017 cu logronan grandi na caminda. Judith Nassy kende ta encarga cu e BBQ sa caba cu na Maart e lo tin e prome BBQ cu lo mester cuminsa prepara pa asina sigui recauda fondonan pa e biahenan cu tin plania.
Dialuna dia 2 di Januari les di Taekwondo ta sigui normal pa asina sigui train pa ta bon prepara pa Surinam. Brazil Taekwondo Stichting a ricibi un mail for di Ex- Campeon Mundial, Hall of Famer, Henk Meijer cu lo bay trata esaki e sima nos dilanti


text:
ORANJESTAD – Nos Miss Aruba Srta. Charlene Leslie ya caba tin 1 siman na Filipinas unda cu e ta participando den diferente desfile y photoshooting. Un noticia grato cu nos a ricibi ta cu nos Miss Aruba a wordo scogi pa ta un di e 5 modelonan cu mester a saca potret cu e mercancia oficial di Miss Universe. Esaki sigur ta mustra cu e organisacion ta reconoce su potencial como modelo.
WASHINGTON - Donald Trump a huramenta como e di 45 presidente di Merca diabierna merdia. Un ceremonia cu a wordo transmiti mundialmente, a hala hopi atencion. Un huramentacion cu a hala hopi atencion mirando cuanto contratiempo tabatin pa por e.o. logra haya artista y otro persona pa participa den e inauguracion. Tur pa motibo di nan odio y malcontento pa cu e persona Trump. No obstante esey, e parti protocolario si a sigui normal, completo cu tur antecesornan di Trump, cu excepcion di George H. Bush y señora cu ta hospitalisa.
WILLEMSTAD— Gobenadornan di St Maarten y Corsou, basa riba articulonan 6 y 18 di e tratado di extradicion di Aruba, Corsou y St Maarten, a firma extradicion di tres persona, entre nan e Arubiano Rogelio Koeiman('68). E otro personanan ta G.T. Felicia (Curaçao, 1978) y R.M. Rietwijk (Curaçao, 1965). Tur tres ta wordo extradita pa Merca. E peticion di extradicion ta data di october 29, 2013. E hombernan a keda derteni na St Maarten y Corsou respectivamente entre november 2016 y januari 2017, mientras cu e actonan di extradicion a keda firma dia 16 di januari 2017. E sospechosonan ta wordo acusa pa e corte di New York di 2 transportacion di droga di St Maarten pa Merca. Fuente y foto: Daily Herald St Maarten.
MIAMI - Capo Mexicano di droga Joaquin "El Chapo" Guzman a wordo extradita pa Merca. Asina gobierno Mexicano a declara segun e agencia di noticia NCB News. Varios hurisdiccion Mericano kier trata Guzman riba cargonan di traficacion di droga, incluyendo e fiscalnan di San Diego, New York, El Paso, Texas, Miami y Chicago.
WILLEMSTAD - E banda di Aruba Buleria por toca den festival di Tumba di Corsou, pero no por participa den ningun otro actividad durante temporada di carnaval na Corsou. "(Mirando e hecho cu) temporada di Carnaval ta reserva pa nos musiconan local, Buleria no por toca durante temporada di carnaval na Corsou". Asina presidente di Asociacion di Musico y Artista di Korsou (AMAK), Feco Gomez a bisa den un comunicado diahuebs. Segun Gomez, manera directiva a anuncia durante conferencia di prensa, na november 2010, Amak di Corsou y AMAA di Aruba a cera un combenio, pa wak con por bay estrecha e lasonan cultural musical entre e dos paisnan.
WILLEMSTAD - Un conocido rapper Becholize Kopra a keda asesina na Corsou awe marduga. Segun informacion ricibi, esaki a sosode den e area di Saliña. E asesinato segun informacion ricibi, a wordo haci pa tres homber tapa cu mascara di smiley. Den nan auto nan a basha bala riba e victima. Segun version di matutino Extra, "ora ku e víktima a cuminsa core i trata di saca su arma un otro a kontr’e di un otro banda i a caba di likid’é". E matutino ta haci mencion cu ta un problema cu a inicia for di aña pasa y cu ayera a escala y caba den un asesinato.


text:
Filosofianan:
1. E iglesiaAdventista di Siete Dia ta proclama e gracia salbadó di Hesu Cristo y e presencia santifica di e Spirito Santo den e bida di e creyentenan. Nos curpa ta tempel di Spiritu Santo. Pesei tur loke nos ta hasi, come ,bebe mester ta pa honra Su nomber. Nos ser fisico, mental , spiritual, social emotional mester glorifica Dios.
2. Iglesia Adventista di Siete Dia ta promove un filosofia di salud y sanidad integral. Atravez di varios organisacion e iglesia ta opera institucionnan di salud rond mundo. Ademas e ta siña e hermandad di iglesia y e comunidad e estilo di bida cu ta promove salud.duna dor di E.G.White y ta wordu expande dor di descubrimentunan nobo pa medio di investigacion scientifico. E enseñansa ei ta provee e base di e estilo di bida promove dor di Iglesia Adventista di Siete Dia.
3. Iglesia ta sostene e pasonan positivo pa desaroya un estilo di bida saludabel y ta anima miembronan pa sigi un alimentacion vegetariano bon equilibra y pa evita alimentacionnan di carni. Nos ta rekeri di tur miembro pa abstene di tur bebida alcoholico y tabaco. Tambe pa abstene di otro droga cu excepcion di esnan therapeutico cu ta basa ariba evidencianan reconoci. Nos ta anima tambe pa abstene di cafeina cu ta den te, koffie y otro bebidanan. E claridad di e mente ta esencial pa e disernimento entre bon y malo y entre berdad y error.
4. Basa riba e preocupacion grandi pa necesidadnan humano, e iglesia a institui den henter mundo cuido di salud pa alivia infermedad y sufrimento. E objectivo di nos mision no ta solamente e bienestar fisico pero tambe mental, social, y spirtual di e ser humano.
5. Pa pone na halto e practica di un estilo di bida saludabel e departamento di salud ta presenta na e personanan e plenitud di e mensaje evangelico. E evangelio ta abarca e naturalesa fisico, mental, social y espiritual di e ser humano.
6. E conflictonan di interes ta surgi ora un persona ta .hasi mal uso atraves di programanan of actividadnan di iglesia. E miembronan of esnan registra na iglesia mester ser protegi di actividadnan cu por wordu teni pa ganashinan personal.
7. E gracia di Dios ta permiti e cristian pa pone su bida den harmonia cu e leynan fisico, mental, social y spiritual. Eseinan ta enriquece e estado di disernimento moral y su calidad di bida.
Desafionan:
- Bishita cada iglesia un bes pa aña pa promove e departamento di Salud.
- Tene un seminario di Salud cu e lider di Salud di nos Union y un docter.
- Cu e departamento sea un punto di apoyo den e actividad nan evangelistico.
- Realisa un actividad pa comunidad junto cu e profesionalnan di Salud di e isla.
- Coopera den programanan di retiro di pareja y retiro pa hubentud dunando instruccionnan di Salud.


text:
Persona natural
Un persona natural ta pa definishon un hende di karni i wesu, ku un identidat(nòmber i fam), orígen(sea konosí òf nò), lugá i fecha di nasementu, sekso i nashonalidat. E persona en kuestion tin un akto di nasementu i ta wòrdu inskribí den registro sivil. E término persona natural no ta referí na un entidat biológiko pero unu hurídiko.
Un persona natural tambe tin derecho i obligashonnan. Pero no ta tur persona natural tin e mesun derechi i obligashon. Por ehèmpel: personanan menor di edat no por hasi tur kos ku esnan mayor di edat por hasi, personanan no residente tampoko no tin e mesun derecho i obligashonnan ku un suidadano di e pais.


text:
Comision di Calypso y Roadmarch Infantil/Hubenil ta participa cu nan a yega 29 participante. Ta haci un apelacion na mayornan pa pasa na oficina di SMAC di dialuna pa diabierna for di 3 or di atardi te cu 7 or di anochi pa asina entrega e papel di AWG. 5,- , un pasfoto y un copia di ID. Esaki ta pa esunnan cu ainda no a haci esaki.
Un chatgroup pa e festival a wordo crea dus cualkier pregunta cu por tin por pone den e chatgroup of si tin cualkier pregunta contact Edselyn Figaroa na 5938177.
Ultimo dia pa entrega e general midi cerca Marc ta 16 di januari y e dia ey mes tin reunion informativo na SMAC pa 7or di anochi
Inscripcion pa participacion pa Calypso & Roadmarch Infantil y Hubenil a cera
Comision di Calypso y Roadmarch Infantil/Hubenil ta participa cu nan a yega 29 participante. Ta haci un apelacion na mayornan pa pasa na oficina di SMAC di dialuna pa diabierna for di 3 or di atardi te cu 7 or di anochi pa asina entrega e papel di AWG. 5,- , un pasfoto y un copia di ID. Esaki ta pa esunnan cu ainda no a haci esaki.